Addenda de pròrroga del conveni de col·laboració entre l’Agència de l’Habitatge de Catalunya i l’Ajuntament de Solsona, relatiu al programa de mediació per al lloguer social per a l’any 2016

Barcelona, 31 de desembre de 2015

Reunits

D’una banda, el senyor Jaume Fornt i Paradell, director de l’Agència de l’Habitatge de Catalunya, nomenat per Acord de Govern 44/2011, de 15 de març, i de conformitat amb les funcions atribuïdes a l’article 2.2.i) dels Estatuts de l’Agència aprovats pel Decret 157/2010, de 2 de novembre. 

I d’una altra, el senyor David Rodríguez i González alcalde de l’Ajuntament de Solsona.

Ambdues parts es reconeixen recíprocament la capacitat legal necessària per a formalitzar aquest conveni, i a aquest efecte,

Manifesten

1. En data 28/03/2014 es va formalitzar el conveni de col·laboració entre l’Agència de l’Habitatge de Catalunya i l’Ajuntament de Solsona, relatiu al Programa de mediació per al lloguer social d’habitatges d’aquest municipi, que tenia per objecte establir els termes i les condicions de la col·laboració entre les parts per impulsar el programa mitjançant la Borsa de mediació, per tal de facilitar a la ciutadania la proximitat de la gestió d’aquests serveis en el territori, en el marc del Pla per al dret a l’habitatge aprovat per Decret 75/2014, de 27 de maig.

2. En el pacte desè de l’esmentat conveni es preveia que:

“El conveni tindrà vigència fins al dia 31 de desembre de 2014, amb efectes de l’1 de gener, i pot ser prorrogat, per mutu acord de les parts, prèvia petició per escrit de qualsevol de les parts signatàries, que ho haurà de realitzar amb un preavís d’un mes del venciment del termini inicial.”

3. En data 31/12/2014 es va formalitzar l’addenda de pròrroga de l’esmentat conveni de col·laboració per a l’any 2015.

4. Atès que el Decret 75/2014, de 27 de maig, del Pla per al dret a l’habitatge té una vigència mínima de quatre anys, i que ambdues parts posen de manifest l’interès en prorrogar el conveni de col·laboració relatiu al Programa de Mediació per al lloguer social mitjançant la Borsa de mediació, amb la finalitat de mantenir el seu funcionament durant l’any 2016,

Per tot això,

Acorden

1. Prorrogar el conveni de col·laboració entre l’Agència de l’Habitatge de Catalunya i l’Ajuntament de Solsona, relatiu al Programa de mediació per al lloguer social d’habitatges en aquest municipi, pel període comprès entre l’1 de gener i el 31 de desembre de 2016, el qual té per objecte establir els termes i les condicions de la col·laboració entre les parts per impulsar el programa mitjançant la Borsa de mediació, per facilitar a la ciutadania la proximitat de la gestió d’aquests serveis en el territori. 

2. Mantenir tots els pactes previstos en el conveni signat el 28/03/2014, acordant que les aportacions econòmiques que s’hi estableixen en els pactes quart i cinquè, seran per al 2016, les següents:

2.1.
L’import per actuacions de mediació amb contractes nous, establert en el pacte quart 1), serà de 450,00 €.

2.2.
L’import per actuacions de gestió i seguiment de contractes anteriors, establert en el pacte quart 1), serà de 200,00 €.

2.3.
L’import del pagament fix en concepte de bestreta i a compte de l’aportació màxima establert en el pacte cinquè a) del conveni, serà de 18.000,00 €.

2.4.
L’aportació màxima que s’estableix en el pacte quart, 3) del conveni serà de 30.435,00 €.

3. Les certificacions que preveu el Pacte cinquè b) del conveni, que cal presentar per justificar les aportacions econòmiques atorgades per l’Agència de l’Habitatge de Catalunya, han de ser signades per l’interventor, o excepcionalment, pel secretari de l’ens local i han de justificar la totalitat de l’import atorgat per la prestació dels serveis. La darrera certificació es presentarà a l’Agència de l’Habitatge de Catalunya amb  data 31 de desembre de 2016. 

Els pagaments de les aportacions econòmiques previstes en aquesta addenda, es tramitaran a favor de l’Ajuntament de Solsona.

4. La vigència de la present addenda de pròrroga serà fins al 31 de desembre de 2016.

En prova de conformitat, les parts interessades signen aquesta addenda per duplicat, en el lloc i en la data esmentats en l’encapçalament.
